รัฐบาลไทย-ข่าวทำเนียบรัฐบาล-กรมการขนส่งทางบกขยายระยะเวลาการดำเนินการทางทะเบียนรถทุกประเภท เฉพาะรถโดยสารและรถแท็กซี่ให้ยกเว้นการตรวจสภาพรถและการเปรียบเทียบปรับ เพื่อบรรเทาความเดือดร้อนจากสถานการณ์ COVID-19 [กระทรวงคมนาคม]
วันพุธที่ 1 เมษายน 2563
กรมการขนส่งทางบกขยายระยะเวลาการดําเนินการทางทะเบียนรถทุกประเภท เฉพาะรถโดยสารและรถแท็กซี่ให้ยกเว้นการตรวจสภาพรถและการเปรียบเทียบปรับ เพื่อบรรเทาความเดือดร้อนจากสถานการณ์ COVID-19 [กระทรวงคมนาคม]
กรมการขนส่งทางบกขยายระยะเวลาการดําเนินการทางทะเบียนรถทุกประเภท เฉพาะรถโดยสารและรถแท็กซี่ให้ยกเว้นการตรวจสภาพรถและการเปรียบเทียบปรับ เพื่อบรรเทาความเดือดร้อนจากสถานการณ์ COVID-19 ให้แก่ผู้ประกอบการขนส่งและเจ้าของรถ
นายจิรุตม์ วิศาลจิตร อธิบดีกรมการขนส่งทางบก กล่าวว่า ตามที่รัฐบาลได้มีประกาศสถานการณ์ฉุกเฉินในทุกเขตท้องที่ทั่วราชอาณาจักร เพื่อควบคุมการแพร่ระบาดโรคติดเชื้อไวรัสโคโรนา 2019 (COVID-19) รัฐมนตรีว่าการกระทรวงคมนาคม (นายศักดิ์สยาม ชิดชอบ) ได้สั่งการให้งานหน่วยงานในสังกัดกระทรวงคมนาคมทุกหน่วยงาน พิจารณาผ่อนผันขยายระยะเวลา หรือ ลดหย่อนค่าธรรมเนียมภายใต้กรอบของกฎหมาย ไปจนกว่าจะมีการยกเลิกประกาศสถานการณ์ฉุกเฉิน กรมการขนส่งทางบก จึงได้ออกประกาศกรมการขนส่งทางบก เรื่อง การดําเนินการทางทะเบียนและภาษีรถตามประกาศสถานการณ์ฉุกเฉินในทุกเขตท้องที่ทั่วราชอาณาจักร เพื่อขยายระยะเวลาการดําเนินการทางด้านทะเบียนที่กฎหมายกําหนดระยะเวลาไว้ของรถทุกประเภท ทั้งรถตามพระราชบัญญัติการขนส่งทางบก พ.ศ.2522 และพระราชบัญญัติรถยนต์ พ.ศ.2522 เช่น การโอนรถ แจ้งย้ายรถ การเปลี่ยนแปลงสาระสําคัญ การส่งคืนแผ่นป้ายในกรณีทะเบียนระงับ หรือแจ้งครบอายุการใช้งาน (รถแท็กซี่) หรือแจ้งเลิกใช้รถ เป็นต้น ออกไปอีก 15 วันทําการ นับแต่วันสิ้นสุดเวลาตามประกาศสถานการณ์ฉุกเฉินหรือประกาศเป็นอย่างอื่น โดยไม่ถือว่าเป็นการดําเนินการล่าช้ากว่าที่กฎหมายกําหนดและจะได้รับการงดเว้นค่าปรับ ดังนั้น เจ้าของรถจึงไม่ต้องรีบเร่งมาดําเนินการในช่วงที่มีการประกาศสถานการณ์ฉุกเฉิน นอกจากนี้ สําหรับรถโดยสารตามพระราชบัญญัติการขนส่งทางบก พ.ศ. 2522 เฉพาะกลุ่มที่มีอายุภาษีสิ้นในงวดที่ 3 (30 กันยายน 2563) ที่ต้องนํารถตรวจสภาพระหว่างวันที่ 1-30 เมษายน 2563 จะได้รับยกเว้นการตรวจสภาพรถ และการเปรียบเทียบปรับ เช่นเดียวกับกลุ่มรถแท็กซี่ ตามพระราชบัญญัติรถยนต์ พ.ศ. 2522 ที่ครบกําหนดตรวจสภาพเพื่อเสียภาษี และกลุ่มที่ครบกําหนดตรวจรอบทุก 4 หรือ 6 เดือน (แล้วแต่กรณี) ได้รับการยกเว้นการตรวจสภาพรถ และการเปรียบเทียบปรับ ตั้งแต่ 1 เมษายน 2563 จนกว่าจะมีประกาศยกเลิกสถานการณ์ฉุกเฉินหรือมีประกาศเป็นอย่างอื่น เพื่อบรรเทาความเดือดร้อนจากสถานการณ์ COVID-19 ให้แก่ผู้ประกอบการขนส่งและเจ้าของรถ ทั้งนี้ ต้องหมั่นดูแลตรวจสอบและบํารุงรักษารถให้มีสภาพมั่นคงแข็งแรงและปลอดภัยสําหรับการใช้งานตลอดเวลาอยู่เสมอ
อธิบดีกรมการขนส่งทางบก กล่าวเพิ่มเติมว่า สําหรับการชําระภาษีรถประจําปีตามพระราชบัญญัติรถยนต์ พ.ศ. 2522 กรมการขนส่งทางบกแนะนําให้เจ้าของรถยนต์ที่มีอายุการใช้งานไม่เกิน 7 ปี และรถจักรยานยนต์ที่มีอายุการใช้งานไม่เกิน 5 ปี ใช้บริการชําระภาษีรถประจําปีผ่านช่องทางออนไลน์ ที่ https://eservice.dlt.go.th เลือกชําระเงินผ่าน e-Banking บัตรเครดิต/บัตรเดบิต เคาน์เตอร์ธนาคาร/สถาบันการเงินที่เข้าร่วมโครงการ ไม่ต้องเดินทางมาที่สํานักงานขนส่ง รอรับเครื่องหมายแสดงการเสียภาษีและใบเสร็จรับเงินทางไปรษณีย์ ภายใน 5 วันทําการ นับจากวันชําระเงิน กรณีรถที่ไม่สามารถใช้บริการชําระภาษีประจําปีผ่านช่องทางออนไลน์ แนะนําใช้บริการเลื่อนล้อต่อภาษี (Drive Thru for Tax) ชําระภาษีได้โดยไม่ต้องลงจากรถ ซึ่งตั้งอยู่ในพื้นที่สํานักงานขนส่งจังหวัดทุกจังหวัด หรือเลือกใช้บริการเคาน์เตอร์เซอร์วิส ร้านสะดวกซื้อเซเว่นอีเลฟเว่น แอปพลิเคชัน Truemoney Wallet mPAY ที่ทําการไปรษณีย์ และธนาคารเพื่อการเกษตรและสหกรณ์ (ธ.ก.ส.)
----------------------------------
กลุ่มประชาสัมพันธ์และสื่อสารองค์กร
สํานักงานเลขานุการกรม
กรมการขนส่งทางบก
โทร. 0-2271-8805 - 6
Fax. 0-2271-8805